**Acţiuni de educaţie financiară în şcolile vasluiene**.

**Banca Națională a României** a derulat în perioada **27-31 martie**, în colaborare cu **Ministerul Educației Naționale**, *săptămâna de educație financiară „Global Money Week*”, o acțiune anuală care a fost inițiată în 2012 ca parte a proiectului educațional adresat elevilor „Să vorbim despre bani și bănci”.

“Global Money Week” este un eveniment organizat de Child and Youth Finance International care se desfăşoară la nivel mondial în luna martie a fiecărui an şi se doreşte a fi o campanie de conştientizare a rolului banilor în viaţa de zi cu zi a copiilor şi tinerilor. Scopul acestei iniţiative este *educarea financiară* a tinerilor prin intermediul unor activităţi interactive şi distractive. BNR se implică activ în aceste proiecte de educație economico-financiară datorită rolului major pe care îl are în economia românească.

La prezentările efectuate de către reprezentanții Agenției Bacău a BNR la sediul școlilor gimnaziale **„Vasile Alecsandri” și „Alexandra Nechita”din Vaslui** au fost prezenți ***100*** de elevi. Programul a fost realizat împreună cu **Inspectoratul Școlar Județean Vaslui**, prin d-nul **profesor Ionescu Nicolae**, inspector discipline socio-umane.

Prezentările efectuate de Agenția BNR și lecțiile din ciclul Global Money Week îi ajută să afle, într-un mod interactiv, mai multe elemente *referitoare la istoria banilor și a monedei naționale, păstrarea și economisirea lor, prețuirea muncii și a banilor, istoria BNR, să capete noțiuni de bază economico-financiare*. De asemenea, elevii au văzut și analizat specimene de bancnote care au fost în circulație în anii trecuți, pentru a compara elementele de siguranță, formatul și textura materialelor pe care au fost tipărite.

Atât elevii cât și profesorii au manifestat interes pentru tematica prezentată, au pus întrebări interesante specifice vârstei lor și sunt dornici pentru organizarea de noi acțiuni pe linie de educație financiară în cadrul săptămânii ”Să știi mai multe, să fii mai bun”.

Reamintim faptul că în anul 2014, *BNR a fost premiată la New York*, pentru programul de educație financiară ”Global Money Week” derulat împreună cu Ministerul Educației, la care au participat*, numai într-o săptămână, 6.100 de elevi*.